Reporter: Ce este Signal Sigma şi ce oferă abonaţilor?
Andrei Sota: Signal Sigma este o platformă de cercetare financiară dedicată instrumentelor tranzacţionate pe pieţele publice. Specialitatea noastră constă în crearea de strategii şi sisteme de investiţie pentru bursa americană, prin procese de analiză cantitativă şi machine learning.
Produsul principal al platformei porneşte de la cele trei strategii de investiţii automatizate. Acestea sunt portofolii model, pe care un investitor le poate urmări sau din care se poate inspira. Ele sunt concepute pentru a oferi grade diferite de risc, în funcţie de apetitul fiecăruia. Randamentul anual variază de la 7% la 20%. Asta înseamnă că urmărind strategiile noastre, un investitor îşi poate dubla capitalul în cinci - zece ani, suferind doar pierderile pe care şi le poate permite conform profilului său de risc.
De asemenea, oferim şi rapoarte zilnice, săptămânale şi trimestriale asupra celor mai relevante tendinţe din piaţă.
Reporter: Care este profilul clienţilor/abonaţilor pe care-i aveţi?
Andrei Sota: Avem deopotrivă clienţi profesionali cât şi amatori (retail). Majoritatea sunt localizaţi în Statele Unite, inclusiv români mutaţi acolo. Avem însă şi clienţi din Marea Britanie, Arabia Saudită şi România. Din rândul clienţilor locali, ne mândrim cu două instituţii deosebite care ne folosesc platforma - Fondul Emergent de Investiţii îşi Tradeville.
Nu toată lumea are însă şi un cont de tranzacţionare deschis. Spre surprinderea mea, unul dintre clienţii noştri a devenit abonat numai cu scopul de a învăţa şi a-şi planifica mai departe investiţiile.
Reporter: Statisticile arată că România este pe ultimele locuri în Europa în ceea ce priveşte investiţiile directe sau indirecte (prin fonduri) în instrumente financiare. Care credeţi că sunt principalele cauze şi cum poate fi ameliorată situaţia?
Andrei Sota: Principala cauză este lipsa de capital. Nu ai cum să începi să investeşti dacă nu ai cu ce.
Majoritatea românilor, chiar dacă au anumite economii, nu înseamnă că îşi pot permite să fie prea agresivi cu ele în ceea ce priveşte expunerea la risc. De aceea, preferă de multe ori să îşi aloce capitalul disponibil în investiţii asupra cărora au o percepţie de siguranţă şi anume imobiliarele.
Cea de-a doua cauză este lipsa de cunoştinţe. Pentru o persoană care nu se pricepe, poate fi foarte intimidant să începi să investeşti la bursă. Există o sumedenie de bariere de intrare care te pot descuraja: platforma tehnologică a brokerului, gama largă de instrumente, părerile diverşilor analişti.
Reporter: Cum vedeţi mediul macroeconomic în acest an şi ce oportunităţi de investiţii credeţi că există în contextul dat?
Andrei Sota: Principala problemă pe care piaţa o întâlneşte în acest moment este inflaţia care încă pare să persiste, în ciuda eforturilor băncilor centrale. Recesiunea mult aşteptată nu s-a materializat în 2023 şi a început să devină o temă învechită, deşi anumite riscuri există.
Aşadar, depinde în ce tabară te plasezi. Crezi că inflaţia va scădea şi nu va exista o recesiune? Cumperi acţiuni. Crezi că va exista o recesiune? Cumperi obligaţiuni. Crezi că inflaţia va creşte? Cumperi aur, mărfuri şi acţiuni ale companiilor din energie.
Desigur un portofoliu corect compus are într-o oarecare măsură toate elementele descrise mai sus. În opinia mea, piaţa de acţiuni va oferi cel mai bun randament la finele lui 2024.
Reporter: Care sunt cele mai importante preconcepţii şi/sau aşteptări nerealiste pe care le au investitorii începători?
Andrei Sota: Cred că principala aşteptare nerealistă este că poţi să îţi asiguri un venit activ şi recurent din tranzacţionare. Sigur există un procentaj extrem de mic din populaţie care poate realiza acest lucru, însă pentru majoritatea covârşitoare de oameni, piaţa financiară reprezintă o sursă de venit pasiv pe termen mediu şi lung. Să îţi schimbi jobul actual ca să devii trader este extrem de dificil.
Reporter: Ce sfaturi aveţi pentru cineva care nu a investit niciodată în instrumente financiare?
Andrei Sota: Să se apuce acum de investit, cu o sumă mică de bani. Nu există un moment mai bun decât prezentul să devii participant la piaţă. Experienţa din viaţa reală este la fel de importantă ca teoria în acest domeniu. Pe măsură ce dobândeşti experienţă şi cunoştinte, capeţi şi încredere şi poţi investi gradual mai mult. Un alt sfat este să îţi cauţi un mentor cu care rezonezi sau un grup de investitori alături de care să tranzacţionezi. Piaţa este o construcţie socială până la urmă şi contrapartida unei tranzacţii este un alt om. Aşadar este foarte important să nu investeşti în mod izolat şi solitar, ci ca parte a unei comunităţi. În acest fel, vei acumula experienţă şi de la alţii, îţi vei putea împărtăsi emoţiile care vin odată cu câştigurile şi pierderile, iar întregul proces iţi va aduce mai multă satisfacţie.
Reporter: Vă mulţumesc!